ประกันจ่อควักช่วยเหยื่อม็อบแดง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

นวกิจฯสนองรัฐแต่ห่วงผู้ถือหุ้น อุ้ม20รายไม่ซื้อภัยก่อการร้าย
โพสต์ทูเดย์ — ประกันพร้อมช่วยเหยื่อม็อบจากเหตุจลาจล แม้ไม่ได้ซื้อภัยก่อการร้าย เมืองไทยประกันประเดิมให้รายละ 5 หมื่นบาท
นายนิพล ตั้งจีรวงษ์ ประธานกรรมการบริหาร บริษัท นวกิจประกันภัย เปิดเผยว่า ขณะนี้บริษัทอยู่ระหว่างการพิจารณาให้ความช่วยเหลือแก่ผู้เอาประกันภัยรายย่อยของบริษัทที่ได้รับความเสียหายจากเหตุการณ์ความไม่สงบที่เกิดขึ้น แต่ไม่ได้ทำประกันภัยก่อการร้ายไว้ โดยยึดหลักให้ความช่วยเหลือตามสมควรในระดับที่ไม่ส่งผลกระทบต่อฐานะการเงินและการดำเนินธุรกิจ ซึ่งต้องคำนึงถึงผลประโยชน์ของผู้มีส่วนได้เสีย โดยเฉพาะผู้ถือหุ้นของบริษัท ทั้งนี้บริษัทพร้อมให้ความร่วมมือกับภาครัฐในการช่วยเยียวยาและบรรเทาความเดือดร้อนให้แก่ผู้เอาประกันภัยรายย่อย
อย่างไรก็ตาม จากการสำรวจผู้เอาประกันที่ได้รับความเสียหายจากเหตุการณ์ความไม่สงบ พบว่ามีผู้เอาประกันที่ทำประกันภัยทรัพย์สินไว้กับบริษัทจำนวน 20 กรมธรรม์ และมีความเสียหายเบื้องต้นประมาณ 39 ล้านบาท ซึ่งเกือบทั้งหมดเป็นกรมธรรม์พื้นฐาน ที่ยกเว้นความคุ้มครองภัยก่อการร้าย โดยมีเพียง 1 กรมธรรม์เท่านั้น ที่ได้ทำประกันภัยก่อการร้ายไว้ และเกิดความเสียหายเป็นจำนวนเงิน 8 แสนบาท
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย กล่าวว่า ในส่วนของบริษัทมีผู้เอาประกันที่ได้รับผลกระทบจากเหตุการณ์ความไม่สงบและได้ทำเฉพาะประกันภัยทรัพย์สินจำนวน 4 ราย แต่ไม่ได้ทำประกันภัยก่อการร้ายเพิ่มเติมไว้กับทางบริษัท ดังนั้นเพื่อเป็นการช่วยบรรเทาความเดือดร้อนและแบ่งเบาภาระของลูกค้าที่เกิดขึ้น บริษัทจึงมอบเงินช่วยเหลือแก่ลูกค้าในเบื้องต้นรายละ 5 หมื่นบาทก่อน ส่วนธนาคารกสิกรไทยที่ได้ทำประกันภัยก่อการร้ายไว้ และมีสาขา 6 แห่ง ที่ได้รับผลกระทบจากเหตุการณ์ความไม่สงบ ทางบริษัทก็ได้จ่ายค่าสินไหมทดแทนให้กับธนาคารกสิกรไทยไปแล้ว 
นายอานนท์ วังวสุ ผู้อำนวยการ ฝ่ายสินไหมทดแทนยานยนต์ บริษัท กรุงเทพประกันภัย กล่าวว่า บริษัทยังคงยืนยันนโยบายที่จะแถมความคุ้มครองภัยก่อการร้ายให้กับรถยนต์ของลูกค้าที่ทำประกันภัยรถยนต์ชั้น 1 ไว้กับบริษัทต่อไป แม้เหตุการณ์ความไม่สงบที่เกิดขึ้นจะทำให้บริษัทต้องจ่ายค่าสินไหมไปประมาณ 9 แสนบาท ให้กับรถยนต์ของสถานีโทรทัศน์ช่อง 3 ที่ได้รับความเสียหายเป็นจำนวน 2 คันก็ตาม เพราะถือว่าเป็นจุดขายและขณะนี้มีเพียงบริษัทเดียวที่แถมประกันก่อการร้ายในประกันภัยรถยนต์ให้กับลูกค้า